N Á R O D N Á R A D A  S L O V E N S K E J R E P U B L I K Y

**VII. volebné obdobie**

**Návrh**

poslancov Národnej rady Slovenskej republiky

## Petra Antala, Gábora Gála a Eleméra Jakaba

**na v y d a n i e**

zákona, ktorým sa mení a dopĺňa zákon ktorým sa dopĺňa zákon č. 282/2002 Z. z., ktorým sa upravujú niektoré podmienky držania psov v znení neskorších predpisov

Predkladajú: Návrh na uznesenie:

Národná rada Slovenskej republiky

Peter Antal v.r. **schvaľuje**

Gábor Gál v.r. návrh poslancov Národnej rady

Elemér Jakab v.r. republiky Petra Antala, Gábora Gála

a Eleméra Jakaba na vydanie zákona, ktorým

sa mení a dopĺňa zákon ktorým sa dopĺňa

zákon č. 282/2002 Z. z., ktorým sa upravujú

niektoré podmienky držania psov v znení

neskorších predpisov

Bratislava, február 2017

**NÁRODNÁ RADA SLOVENSKEJ REPUBLIKY**

**VII. volebné obdobie**

**Návrh**

**zákon**

z ... 2017,

**ktorým sa mení a dopĺňa zákon č. 282/2002 Z. z., ktorým sa upravujú niektoré podmienky držania psov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 282/2002 Z. z., ktorým sa upravujú niektoré podmienky držania psov v znení zákona č. 102/2010 Z. z. a zákona č. 355/2016 Z. z. sa mení a dopĺňa takto:

1. „Slová „verejné priestranstvo“ sa vo všetkých tvaroch v celom texte zákona nahrádzajú slovami „priestor prístupný verejnosti“ v príslušnom tvare.“.
2. V § 2 ods. 1 písmeno c) sa na konci vety bodka nahrádza čiarkou.
3. V § 2 ods. 1 sa za písmeno c) vkladá nové písmeno d), ktoré znie:

„d) priestorom prístupným verejnosti je miesto v zastavanom území obce, ktoré je prístupné každému bez toho, aby musel prekonávať prekážky zabraňujúce vstupu.“.

1. V § 5 sa pred odsek 1 vkladá nový odsek 1, ktorý znie:

„(1) Voľný pohyb psov na priestore prístupnom verejnosti je zakázaný, ak tento zákon neustanovuje inak.“.

Doterajšie odseky 1 a 2 sa označujú ako odseky 2 a 3.

1. V § 5 ods. 2 sa vypúšťa slovo „môže“ a slovo „vymedziť“ sa nahrádza slovom „vymedzí“.
2. V § 5 ods. 2 písm. a) sa slovo „zakázaný“ nahrádza slovom „povolený“.
3. V § 5 ods. 3 sa slová „podľa odseku 1“ nahrádzajú slovami „podľa odseku 2“.
4. Za § 8 sa vkladá § 8a, ktorý vrátane nadpisu znie:

„§ 8a

„Prechodné ustanovenie k úpravám účinným od 1. júna 2017

Obec je do 1. októbra 2017 povinná vydať všeobecne záväzné nariadenie podľa § 5 ods. 2 alebo prispôsobiť tomuto zákonu všeobecne záväzné nariadenie vydané podľa § 5 ods. 1 v znení účinnom do 31. mája 2017 .“.

**Čl. II**

Tento zákon nadobúda účinnosť 1. júna 2017.

***Dôvodová správa***

1. ***Všeobecná časť***

*Dôvodom predloženia poslaneckého návrhu novely zákona č. 282/2002 Z. z., ktorým sa upravujú niektoré podmienky držania psov v znení zákona č. 102/2010 Z. z. a o zmene a doplnení zákona č. 39/2007 Z. z. o veterinárnej starostlivosti v znení neskorších predpisov (ďalej len „zákon č. 282/2002 Z. z.“) je problematická aplikácia doteraz platného a účinného § 5 v súvislosti s kompetenciou obcí upravovať vo všeobecne záväznom nariadení voľný pohyb psov, resp. zákaz voľného pohybu psov.*

*Navrhované znenie reflektuje na uvedené problémy obcí a miest (ďalej len „obec) pri uplatňovaní § 5 zákona, kedy obce všeobecne záväzným nariadením (ďalej len „VZN“) v mnohých prípadoch a celkom logicky vymedzujú miesta, kde je voľný pohyb psa povolený, nakoľko vychádzajú zo skutočnosti, že je nežiaduce, aby na priestore prístupnom verejnosti bol v zastavanom území obce povolený voľný pohyb psa, teda pohyb psa bez vôdzky. Zároveň veľká väčšina obcí vo VZN upravuje zákaz voľného pohybu psov v celom zastavanom území obce. Takéto VZN sú však v rozpore s platnou právnu úpravou, ktorá vyžaduje, aby obce naopak vymedzili a zároveň označili miesta, kde je voľný pohyb psa zakázaný. VZN, ktoré sú v rozpore so zákonom, oprávnene napáda prokuratúra protestom a žiada o uvedenie do súladu s týmto zákonom. Uvedenie do súladu s platnou právnou úpravou by však znamenalo vo VZN vymedzenie miest, a to napr. názvom ulíc, kde je voľný pohyb psa zakázaný a zároveň označením na viditeľnom mieste, čím by obce boli nútené oblepiť či už stĺpy verejného osvetlenia, alebo na každom kroku na trávnikoch – priestoroch prístupných verejnosti umiestniť označenia s uvedeným zákazom voľného pohybu psov, čo je jednak nákladné a zároveň neestetické. Súčasná právna úprava neprimerane zaťažuje obce, aby v negatívnom zmysle presne vymedzili miesta, kde je voľný pohyb psov zakázaný, a to napriek skutočnosti, že miest, kde je voľný pohyb psov povolený je nepomerne menej. Nakoľko na efektívne zabezpečenie podmienok voľného pohybu psov stačí vo všeobecnosti vymedziť len jednu z dvoch možností, teda na ktorých miestach je voľný pohyb psov buď povolený alebo zakázaný, väčšina prijatých VZN obcí v tejto oblasti definuje, že voľný pohyb psa na priestore prístupnom verejnosti je zakázaný. Zároveň určujú miesta, kde je voľný pohyb psa je povolený.*

*Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.*

*Predložený návrh zákona má pozitívny dopad na verejné financie, najmä rozpočty obcí, bude mať pozitívny dopad na životné prostredie, nebude mať negatívny dopad na zamestnanosť, podnikateľské prostredie a informatizáciu spoločnosti.*

***B. Osobitná časť***

***K čl. I, 1. bodu***

*Novelou sa odstraňuje jazyková diskrepancia zákona, ku ktorej došlo postupným novelizovaním právneho predpisu. Zjednotili sa pojmy verejné priestranstvo a priestor prístupný verejnosti a zákon po novele už pracuje len s pojmom priestor prístupný verejnosti.*

***K čl. I, 2. bodu***

*Ide o legislatívno-technickú úpravu v súvislosti s pridaním nového písmena.*

***K čl. I, 3. bodu***

*Zaviedla sa presná definícia pojmu priestor prístupný verejnosti na účely tohto zákona*

***K čl. I, 4., 5. a 6. bodu***

*Novonavrhované znenie § 5 ods. 1 hospodárnejšie a efektívnejšie dosahuje identický záujem ako doterajšia právna úprava a to tým, že sa zákonom zakazuje voľný pohyb psa na priestore prístupnom verejnosti v zastavanom území obce. Východiskový stav teda je, že voľný pohyb psov v priestore prístupnom verejnosti je zakázaný. Nad rámec uvedeného má obec povinnosť vymedziť vo všeobecne záväznom nariadení miesta, na ktorých je voľný pohyb psov povolený a na ktorých je vstup so psom zakázaný. Okrem samotného vymedzenia miest vo všeobecne záväznom nariadení obce musia byť tieto miesta aj viditeľne označené, a to buď textovou tabuľkou alebo príslušným piktogramom.*

*V tomto bode sa teda upravuje povinnosť obce vo svojom VZN určiť miesta, kde je voľný pohyb psa povolený (väčšinou ide o tzv. výbehové lúky). Toto miesto však musí byť rovnako vyznačené buď tabuľkou v trávniku, tabuľou na oplotení alebo piktogramom.*

***K čl. I, 7. bodu***

*Ide o legislatívno-technickú úpravu v súvislosti s prečíslovaním odsekov.*

***K čl. I, 8. bodu***

*V prechodných ustanoveniach k právnej úprave účinnej od 1. júna 2017 sa obciam dáva 4 mesačná lehota na prijatie VZN podľa ust. § 5 ods. 2 zákona alebo na zosúladenie už prijatých VZN s novou právnou úpravou. Lehota je postačujúca, nakoľko vo všetkých obciach musí obecné zastupiteľstvo zasadať najmenej raz za 3 mesiace (§12 ods. 1 zákona č.369/1990 Zb. o obecnom zriadení v znení neskorších predpisov.*

***K čl. II***

*Ustanovuje sa účinnosť návrhu zákona tak, aby termínovo napĺňala všetky lehoty procesu prerokúvania a schvaľovania zákonov Národnou radou Slovenskej republiky.*

**DOLOŽKA ZLUČITEĽNOSTI**

**právneho predpisu s právom Európskej únie**

**1**. **Predkladateľ právneho predpisu:**

Poslanci Národnej rady Slovenskej republiky – Peter Antal, Gábor Gál a Elemér Jakab

**2.** **Názov návrhu právneho predpisu**:

Zákon, ktorým sa mení a dopĺňa zákon č. 282/2002 Z. z., ktorým sa upravujú niektoré podmienky držania psov v znení zákona č. 102/2010 Z. z. a o zmene a doplnení zákona č. 39/2007 Z. z. o veterinárnej starostlivosti v znení neskorších predpisov.

**3.**  **Problematika návrhu právneho predpisu:**

nie je upravená v práve Európskej únie

Keďže predmet tohto návrhu zákona spadá výlučne pod vnútroštátnu právnu úpravu jednotlivých členských štátov EÚ, body 4. a 5. sa nevypĺňajú.